Document ID: 32013R0818

UREDBA KOMISIJE (EU) št. 818/2013
z dne 28. avgusta 2013
o spremembi Priloge III k Uredbi (ES) št. 1333/2008 Evropskega parlamenta in Sveta glede uporabe saharoznih estrov maščobnih kislin (E 473) v aromah za bistre aromatizirane pijače na osnovi vode
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1), zlasti člena 10(3) in člena 30(5) Uredbe,
ob upoštevanju naslednjega:
(1)
Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aromah za živila, in pogoje njihove uporabe.
(2)
Navedeni seznam se lahko spremeni v skladu s skupnim postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko seznam Unije aditivov za živila posodobi na pobudo Komisije ali na podlagi zahtevka.
(4)
Zahtevek za odobritev uporabe saharoznih estrov maščobnih kislin (E 473) kot emulgatorjev v aromah je bil predložen 20. avgusta 2008 in je na voljo državam članicam.
(5)
Emulgatorji so potrebni za stabilizacijo maščobnih arom, kadar se te dodajo pijačam na osnovi vode. Brez emulgatorja aromatična maščoba ne bi bila topna in bi plavala na površini pijače kot maščobna obloga. S tem enakomerna razpršitev arome v pijači ne bi bila mogoča, izpostavitev kisiku pa bi bila večja, kar bi zmanjšalo organoleptično sprejemljivost pijače. Poleg tega je močno otežen razvoj bistrih pijač. Te težave je mogoče nekoliko omiliti z uporabo izpranih olj, vendar imajo ta manjšo organoleptično sprejemljivost. Uporaba saharoznih estrov maščobnih kislin omogoča bistre pijače z boljšo funkcionalnostjo dodane arome.
(6)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge III k Uredbi (ES) št. 1333/2008 posvetovati z Evropsko agencijo za varnost hrane.
(7)
Evropska agencija za varnost hrane je izdala mnenje o saharoznih estrih maščobnih kislin (E 473) in za sprejemljivi dnevni vnos določila 40 mg na kg telesne teže na dan (3). Izpostavljenost saharoznim estrom maščobnih kislin zaradi dodatne predlagane uporabe v bistrih brezalkoholnih aromatiziranih pijačah zajema manj kot 0,1 % sprejemljivega dnevnega vnosa (4). Ob upoštevanju, da je izpostavljenost zaradi dodatne uporabe tega aditiva neznatna v primerjavi s sprejemljivim dnevnim vnosom, ni verjetno, da bi dodatna uporaba saharoznih estrov maščobnih kislin (E 473) vplivala na zdravje ljudi.
(8)
Zato je primerno odobriti uporabo saharoznih estrov maščobnih kislin (E 473) kot aditivov za živila v aromah za bistre aromatizirane pijače na osnovi vode.
(9)
Prilogo III k Uredbi (ES) št. 1333/2008 bi bilo zato treba ustrezno spremeniti.
(10)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga III k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 28. avgusta 2013

Labels: 0
3
17